ইউক্রেনের ২৬টি রণাঙ্গনে লড়াই, রুশ জেনারেলের মৃত্যুর দাবি
রুশ সামরিক ব্লগার ইউরি কোতেনোক দাবি করেছেন যে ইউক্রেনে একজন উচ্চপদস্থ রাশিয়ান জেনারেলকে হত্যা করা হয়েছে। ক্রেমলিন-পন্থী এই ব্লগারের মেসেজিং অ্যাপ টেলিগ্রামে ৪,৪২,০০০ জন ফলোয়ার রয়েছে।
মি. কোতেনোক বলছেন, মেজর জেনারেল সের্গেই গোরিয়াচেভ ক্ষেপণাস্ত্র হামলায় মারা গেছেন।
কোন রুশ সরকারী সূত্র থেকে খবরটি এখনও নিশ্চিত করা হয়নি এবং বিবিসি এখনও পর্যন্ত এই দাবি যাচাই করতে পারেনি।
কিন্তু রাশিয়ার অনেক সামরিক ব্লগারদের ফ্রন্ট-লাইন অভিজ্ঞতা রয়েছে এবং সরকারি বক্তব্যের অনুপস্থিতিতে  তারাই ইউক্রেন যুদ্ধ সম্পর্কে অনেক জরুরি ও ভেতরের খবরের উৎস।
রুশ অনুসন্ধানী সংবাদমাধ্যম এজেন্টস্টভো বলছে, যদি এই খবরটি পাকা হয় তাহলে জেনারেল গোরিয়াচেভই হবেন প্রথম কোন রুশ জেনারেল যিনি চলতি বছর ইউক্রেনে নিহত হলেন।
রাশিয়ার ক্ষেপণাস্ত্র ও ড্রোনের রাতভর হামলায় দক্ষিণ ইউক্রেনের ক্রিভি রিহ শহরে ১০ ব্যক্তি নিহত হয়েছে।
ইউক্রেনের প্রেসিডেন্ট ভলোদমির জেলেনস্কির জন্ম হয়েছে এই শহরে।
এই শহরের একটি পাঁচ-তলা অ্যাপার্টমেন্ট ব্লকের ওপরে ক্ষেপণাস্ত্র আঘাত হানলে কয়েক ডজন মানুষ আহত হয় বলে জানা যাচ্ছে।
ভিডিও ফুটেজে প্রতিটি ফ্লোরে আগুন এবং আঙ্গিনায় বেশ কয়েকটি পুড়ে যাওয়া গাড়ি দেখা যাচ্ছে।
ধ্বংসস্তূপের নিচে লোকজন আটকে থাকতে পারে বলে ধারণা করা হচ্ছে।
উত্তর-পূর্বে ইউক্রেনের দ্বিতীয় শহর খারকিভের চারপাশে বেসামরিক অবকাঠামোর ওপরও ড্রোন হামলা হয়েছে। তবে সেখান থেকে হতাহতের কোন খবর পাওয়া যায়নি।
ওদিকে রাশিয়ার প্রতিরক্ষা মন্ত্রণালয় দাবি করছে,  দক্ষিণ ইউক্রেনে লড়াই চলার সময় তাদের সৈন্যরা জার্মানির তৈরি লেপার্ড ট্যাঙ্ক এবং যুক্তরাষ্ট্রের তৈরি ব্র্যাডলি সাঁজোয়া গাড়ি দখল করেছে।
তারা একটি ভিডিও ক্লিপ প্রকাশ করেছে যাতে দেখা যাচ্ছে, একটি লেপার্ড ট্যাঙ্ক এবং ক্ষতিগ্রস্ত বেশ ক’টি ব্র্যাডলি গাড়ি একটি মাঠের মধ্যে পড়ে রয়েছে।
বিবিসির ভেরিফিকেশন টিম বলছে, ফুটেজটি সত্যি বলে মনে হচ্ছে এবং জাপোরিশার ওরিখিভ অঞ্চলের গত সপ্তাহের একটি লড়াইয়ের সাথে সম্পর্কিত বলে দৃশ্যত মনে হচ্ছে।
ট্যাংক এবং গাড়িগুলো এখনও রাশিয়ার হাতে আছে কিনা তা পরিষ্কার নয়।
ওদিকে ইউক্রেন বলছে, পাল্টা আক্রমণ শুরু হয়েছে প্রেসিডেন্ট জেলেনস্কি শনিবার একথা নিশ্চিত করার পর থেকে তাদের বাহিনী রাশিয়ার দখল থেকে আরও বেশ কিছু এলাকা মুক্ত করেছে।
কিয়েভের সরকার বলছে, সম্প্রতি তারা মোট সাতটি গ্রাম পুনরুদ্ধার করেছে।
ইউক্রেনের সশস্ত্র বাহিনীর জেনারেল স্টাফ জানিয়েছে, ডোনেস্ক এবং লুহানস্ক অঞ্চলে গত ক’দিনে ইউক্রেনীয় ও রুশ বাহিনীর মধ্যে ২৬টি যুদ্ধ হয়েছে।
তবে এসব লড়াই থেকে রাশিয়া পিছু হটেছে, এমন কোন কথা রুশ বাহিনী স্বীকার করেনি। পাল্টা আক্রমণ শুরুর পর  প্রাথমিক পর্যায়ে ইউক্রেনের জয়লাভকে সামান্য বলেই মনে করা হচ্ছে।
ব্রিটেনের প্রতিরক্ষা মন্ত্রণালয় এমওডি ইউক্রেন যুদ্ধের উপর তার সর্বশেষ দৈনিক গোয়েন্দা রিপোর্ট প্রকাশ করেছে যাতে বলা হয়েছে:
কাখোভকা বাঁধ ধ্বংসের পর বিশ্বব্যাপী খাদ্য নিরাপত্তার ওপর এই ঘটনার ব্যাপক প্রভাব পড়ার বিষয়ে সতর্ক করেছে ইউক্রেন এবং জাতিসংঘ।
জাতিসংঘের ত্রাণ বিষয়ক প্রধান মার্টিন গ্রিফিথস বিবিসিকে বলেছেন, যাকে তিনি বিশ্বের জন্য  রুটির বাক্স হিসেবে বর্ণনা করেছেন, সেই এলাকায় পরিবেশগত ধ্বংসের বিষয়ে ব্যাপক উদ্বেগ দেখা দিয়েছে।
ইউক্রেনের কৃষিমন্ত্রী টারাস ভিসোটস্কি বলছেন, প্রধান যেসব ফসল ক্ষতিগ্রস্ত হবে তা হলো সয়াবিন, ভুট্টা, গম এবং সূর্যমুখী তেল।
এই সঙ্কট দরিদ্র দেশগুলিতে, বিশেষ করে আফ্রিকার, ওপর প্রভাব ফেলবে বলে তিনি উল্লেখ করেন।
দু’জনেই ইঙ্গিত করছেন যে পরিস্থিতি স্বাভাবিক হতে কয়েক মাস বা কয়েক বছর লেগে যেতে পারে।

রুশ সামরিক ব্লগার ইউরি কোতেনোক দাবি করেছেন যে ইউক্রেনে একজন উচ্চপদস্থ রাশিয়ান জেনারেলকে হত্যা করা হয়েছে। ক্রেমলিন-পন্থী এই ব্লগারের মেসেজিং অ্যাপ টেলিগ্রামে ৪,৪২,০০০ জন ফলোয়ার রয়েছে।